দয়াবীরসিংহ কংসকার

**দয়াবীরসিংহ কংসকার** (; ১৯১১ – ৫ ফেব্রুয়ারি ২০০১, কাঠমান্ডু, নেপাল) ছিলেন একজন নেপালি সমাজকর্মী এবং নেপালের প্রথম রক্তদাতা। তিনি দেশের প্রাচীনতম সামাজিক সেবামূলক প্রতিষ্ঠান পরোপকার সংগঠনের প্রধান প্রতিষ্ঠাতা হিসেবেও পরিচিত।

## প্রারম্ভিক জীবন
কংসকার জন্মগ্রহণ করেন কাঠমান্ডুতে। তার পিতা ভবানীবীরওসিংহ কংসকার ছিলেন একজন ব্যবসায়ী এবং মাতার নাম ছিল লক্ষ্মী দেবী। তিনি কাঠমান্ডুর দরবার উচ্চ বিদ্যালয়ে অষ্টম শ্রেণি পর্যন্ত অধ্যয়ন করেন। পরবর্তীতে তিনি গৃহে স্বশিক্ষার মাধ্যমে পড়াশোনা অব্যাহত রাখেন। ১৯২৭ সালে তিনি ন্যোখা এলাকার চন্দ্রলক্ষ্মী তুলাধারকে বিবাহ করেন।

## সামাজিক কর্মকাণ্ড
১৯৪৪ সালে কংসকার কাঠমান্ডুর বীর হাসপাতালে সংকটাপন্ন এক রোগীর জন্য রক্তদান করেন এবং এর মাধ্যমে তিনি নেপালের প্রথম রক্তদাতা হিসেবে পরিচিতি লাভ করেন। ১৯৪৫-১৯৪৬ সালে কাঠমান্ডুতে কলেরা ও ডায়রিয়া রোগের একটি গুরুতর মহামারি দেখা দেয়, যার ফলে বহু মানুষের প্রাণহানি ঘটে। তখন বীর হাসপাতাল ব্যতীত কার্যকর কোনো আধুনিক স্বাস্থ্যপ্রতিষ্ঠান ছিল না এবং নেপালে রক্তদানের কোনো প্রচলনও গড়ে ওঠেনি। এই সংকটময় পরিস্থিতিতে কংসকার ব্যক্তিগতভাবে অসুস্থ ও সংকটাপন্ন রোগীদের সহায়তায় এগিয়ে আসেন এবং নিজের রক্ত দান করেন। এর মাধ্যমেই নেপালে সংগঠিত রক্তদানের সূচনা ঘটে। পরবর্তীতে তিনি নিয়মিতভাবে সমাজসেবামূলক কর্মকাণ্ডে যুক্ত থাকেন এবং দরিদ্র ও অসচ্ছল মানুষের মধ্যে বিনামূল্যে ওষুধ বিতরণ করেন। ১৯৪৭ সালের ২৬ সেপ্টেম্বর তার নেতৃত্বে প্রাতিষ্ঠানিকভাবে সমাজসেবামূলক কার্যক্রম পরিচালনার লক্ষ্যে পরোপকার সংগঠন প্রতিষ্ঠিত হয়।

১৯৫১ সালের বিপ্লব ও নেপালে গণতন্ত্রের সূচনার পর পরোপকার সংগঠনের কার্যক্রমের পরিধি উল্লেখযোগ্যভাবে সম্প্রসারিত হয়। ১৯৫২ সালের ২৩ জুন পরোপকার অনাথালয় প্রতিষ্ঠিত হয় এবং একই বছর পরোপকার অনাথালয় মধ্য বিদ্যালয় চালু করা হয়। সমাজের অনাথ, অসহায় ও অতিদরিদ্র শিশুদের আশ্রয় প্রদানের লক্ষ্যে কংসকার ১৯৫২ সালে একটি অনাথালয় প্রতিষ্ঠা করেন, যা পরবর্তীতে পরোপকার অনাথালয় নামে পরিচিতি লাভ করে। নেপালে প্রসূতি সেবার প্রয়োজনীয়তা উপলব্ধি করে কংসকার ১৯৫৯ সালে পরোপকার ইন্দ্র রাজ্য লক্ষ্মী দেবী প্রসূতি গৃহ প্রতিষ্ঠার উদ্যোগ গ্রহণ করেন। এই প্রতিষ্ঠানটি পরবর্তীতে "প্রসূতি গৃহ" নামে পরিচিত হয় এবং ১৯৫৯ সালের ২৬ সেপ্টেম্বর আনুষ্ঠানিকভাবে উদ্বোধন করা হয়।

কংসকার স্বদেশি বস্ত্র ব্যবহারের একজন প্রবক্তা ছিলেন এবং ঐতিহ্যবাহী নেপালি কাপড় উৎপাদনের লক্ষ্যে তিনি করুণা কাপড় কারখানা স্থাপন করেন। তিনি একজন লেখকও ছিলেন এবং নেপাল ভাষায় বহু সাহিত্য রচনা করেন।

## সম্মাননা
আন্তর্জাতিক স্বেচ্ছাসেবক দিবস উপলক্ষে ও আন্তর্জাতিক স্বেচ্ছাসেবক বর্ষ ২০০১-এর সমাপনী অনুষ্ঠানে কংসকারকে একজন আদর্শ স্বেচ্ছাসেবক হিসেবে স্বীকৃতি প্রদান করা হয়। ২০০২ সালে নেপাল সরকারের ডাক বিভাগ তার প্রতিকৃতিসংবলিত একটি স্মারক ডাকটিকিট প্রকাশ করে।

তিনি নেপালের গোর্খা দক্ষিণ বাহু (দ্বিতীয় শ্রেণি; পূর্বে চতুর্থ শ্রেণি) ও ত্রি শক্তি পট্ট উপাধিতে ভূষিত হন। ১৯৬৩ সালে তাকে প্রিভি কাউন্সিল (রাজসভা)'র সদস্য হিসেবে মনোনীত করা হয়।

নেপালের রাষ্ট্রপতি রামবরণ য়াদব তার জন্মশতবর্ষ উপলক্ষে প্রদত্ত এক বার্তায় কংসকারের মানবকল্যাণমূলক অবদানকে চিরস্মরণীয় বলে উল্লেখ করেন।

## মৃত্যু
দয়াবীর সিং কংসকার ২০০১ সালের ফেব্রুয়ারি মাসে কাঠমান্ডুতে শেষ নিঃশ্বাস ত্যাগ করেন।

## তথ্যসূত্র

বিষয়শ্রেণী:১৯১১-এ জন্ম
বিষয়শ্রেণী:২০০১-এ মৃত্যু
বিষয়শ্রেণী:নেপালি সক্রিয়কর্মী
বিষয়শ্রেণী:কাঠমান্ডুর ব্যক্তি
বিষয়শ্রেণী:নেওয়ার ব্যক্তি
বিষয়শ্রেণী:নেপালি সমাজকর্মী
বিষয়শ্রেণী:নেওয়ার ভাষার লেখক
বিষয়শ্রেণী:নেপালি ভাষার লেখক
বিষয়শ্রেণী:রক্তদান
বিষয়শ্রেণী:অনাথালয় প্রতিষ্ঠাতা
বিষয়শ্রেণী:গোর্খা দক্ষিণ বাহু
বিষয়শ্রেণী:২০শ শতাব্দীর নেপালি পুরুষ লেখক
বিষয়শ্রেণী:দরবার উচ্চ বিদ্যালয়ের প্রাক্তনী